Uned 105: Amddiffyn iechyd, diogelwch a’r amgylchedd wrth weithio yn y sector adeiladu a’r amgylchedd adeiledig

# Taflen waith 12: Gwybodaeth am ddatganiad dull (tiwtor)

1. Rhaid cael datganiadau dull er mwyn i bawb gael proses gam-wrth-gam sy’n egluro sut i gyflawni tasg yn ddiogel. Isod, mewn print trwm, fe welwch chi deitlau cyffredinol yr hyn y dylid ei ystyried wrth baratoi datganiad dull. Darllenwch y teitlau ac ychwanegu’r wybodaeth/ystyriaethau rydych chi’n teimlo sydd eu hangen o dan y pennawd hwnnw ar gyfer gweithgaredd concritio sylfaen ar safle adeiladu. (gall y tiwtor newid y gweithgaredd er mwyn iddo fod yn addas)

Dyma’r prif beryglon i’w hystyried o ran eich iechyd a’ch diogelwch:

1. Cyswllt â gwasanaethau byw o dan y ddaear.
2. Ffos/mannau cloddio yn dymchwel.
3. Syrthio i ffosydd, cyfarpar yn syrthio.
4. Anaf i weithredwyr peiriannau trwm, ac i bobl eraill, wrth ddod i gysylltiad â’r peiriannau.
5. Anaf oherwydd techneg anghywir wrth godi a chario.
6. Anaf yn sgil llithro, baglu a syrthio.
7. Risgiau o leptosbirosis (clefyd Weil) a chlefydau eraill sy’n cael eu cludo gan ddŵr.
8. Anaf oherwydd gweithredoedd amhriodol contractwyr eraill ar y safle.
9. Anaf i aelodau o’r cyhoedd yn ystod gweithrediadau.

**Cyfarpar diogelu personol**

Bydd holl weithwyr y safle’n gwisgo hetiau caled, esgidiau diogelwch, festiau llachar a dillad diogelwch, bob amser. Mae eitemau eraill o PPE, fel cyfarpar diogelu’r llygaid a menig, ar gael i’w gwisgo yn ôl yr angen.

1. Sbectolau diogelwch
2. Masgiau llwch
3. Oferôls
4. Menig
5. Esgidiau diogelwch

**Camau y mae’n rhaid i chi eu cymryd i ddiogelu’r amgylchedd**

Rhaid i chi waredu gwastraff a rwbel yn y man dynodedig neu’r sgip a ddarparwyd ar gyfer gwastraff. Rhaid glynu’n gaeth wrth y drefn ganlynol er mwyn sicrhau gwasanaeth o ansawdd da. Os ydych chi’n ansicr, cysylltwch â’ch rheolwr i gael eglurhad cyn bwrw ymlaen.

**Staff a hyfforddiant**

Mae pob aelod o staff yn grefftwyr profiadol sydd wedi cael profiad o’r blaen o’r math yma o brosiect. Bydd rheolwr safle yn cael ei benodi i bob contract, a fydd yn gyfrifol am ansawdd a diogelwch. Bydd prentisiaid a gweithwyr ifanc yn cael eu goruchwylio, ac ni chaniateir iddynt gyflawni tasgau nad ydynt wedi cael hyfforddiant ar eu cyfer.

**Paratoi a chynefino**

Bydd pob aelod o staff sy’n gorfod gweithio ar y contract hwn yn cael copïau o asesiadau risg a datganiadau dull; bydd unrhyw ymholiadau neu bryderon yn cael eu codi gyda rheolwr y contract, a fydd yn sicrhau bod y mater yn cael sylw. Bydd y prif gontractiwr neu reolwr y contract yn rhoi sesiwn gynefino i’r staff ar bob safle, a bydd y staff yn dilyn holl reolau a gweithdrefnau diogelwch y safle.

**Lles**

Y prif gontractiwr sy’n gyfrifol am ddarparu cyfleusterau ymolchi, toiled, sychu a bwyd a diod priodol ar gyfer staff ac is-gontractwyr, a staff a chontractwyr sy’n gyfrifol am sicrhau bod y cyfleusterau lles hynny yn cael eu cadw’n lân ac yn dwt.

**Cymorth cyntaf**

Mae gan bob is-gontractiwr gyfrifoldeb i sicrhau bod darpariaeth cymorth cyntaf briodol ar gael i’w staff. Mae priodol yn golygu darparu cyfarpar cymorth cyntaf addas, a pherson penodedig o leiaf.

**Mynedfeydd ac allanfeydd y safle**

Y prif gontractiwr sy'n gyfrifol am ddarparu mynedfeydd ac allanfeydd diogel i’r safle. Bydd y contractiwr yn sicrhau bod y mynedfeydd a’r allanfeydd yn ddiogel ar gyfer y contractiwr ei hun ac ar gyfer contractwyr eraill yn ardal y gwaith, a bydd safonau da o ran cynnal a chadw yn cael eu cynnal.

**Trin deunyddiau**

Bydd yr holl ddeunyddiau sydd eu hangen ar gyfer y safle yn cael eu dadlwytho mewn man dadlwytho a storio dynodedig, a fydd ymhell oddi wrth yr ardal waith i'r graddau y mae hynny’n ymarferol. Bydd yr ardal hon yn cael ei chadw’n daclus er mwyn lleihau peryglon baglu. Bydd deunyddiau yn cael eu casglu o’r man storio yn ôl yr angen a’u cludo i’r ardal waith. Bydd yr holl staff yn cymryd gofal wrth drin deunyddiau.

Mae’r holl staff a chontractwyr wedi cael gwybod am beryglon posibl codi a chario, ac wedi cael hyfforddiant codi a chario. Ni fydd staff na chontractwyr yn codi offer na chyfarpar sydd y tu hwnt i’w gallu. Bydd eitemau trwm neu letchwith yn cael eu rhannu’n unedau llai, neu’n cael eu codi ar y cyd pan nad yw hynny’n bosibl. Cyfrifoldeb fforman y safle yw dynodi a rheoli sefyllfaoedd codi a chario a allai fod yn beryglus wrth iddyn nhw ddigwydd ar y safle o ddydd i ddydd.

**Diogelwch contractwyr/ymwelwyr**

Ni fydd staff na chontractwyr yn gadael unrhyw ardal waith mewn cyflwr peryglus neu sy’n achosi risgiau iddyn nhw eu hunain, i gontractwyr eraill, i denantiaid neu i ymwelwyr. Bydd yr holl offer a chyfarpar yn cael eu clirio i’w storio’n ddiogel ar ddiwedd pob shifft. Ni fydd modd defnyddio sgaffaldiau nac ysgolion, nac unrhyw eitem arall i gyrraedd man uchel.

**Sment Portland**

Mae sment Portland yn bowdr llwyd golau nad yw’n achosi llawer iawn o berygl ar y pryd. Nid yw dod i gysylltiad unwaith â’r powdr sych am gyfnod byr yn debygol o achosi niwed difrifol. Ond, mae dod i gysylltiad am ddigon o amser â sment Portland gwlyb yn gallu dinistrio meinweoedd (y croen neu'r llygad) ar ffurf llosgiadau cemegol (costig), ac mae’n bosibl na fydd modd dadwneud hynny. Gall meinweoedd gael eu dinistrio yn yr un modd os bydd rhannau gwlyb neu laith o’r corff yn dod i gysylltiad am ddigon o amser â sment Portland sych.

Rhaid i bawb sy’n dod i gysylltiad â sment Portland sicrhau eu bod yn cael eu gwarchod yn ddigonol rhag effeithiau costig sment. Bydd staff yn gwisgo esgidiau sydd â blaen dur, oferôls a menig anhreiddiadwy; rhaid defnyddio cyfarpar diogelu’r llygaid wrth weithio gyda choncrid, ei gymysgu a’i osod.

**Diogelwch gyda pheiriannau**

Peryglon penodol wrth weithio gyda pheiriannau trwm:

Gweithwyr ar droed yn cael eu taro gan gyfarpar, fel arfer pan fydd y cyfarpar yn bacio neu’n newid cyfeiriad.

Cyfarpar yn rholio drosodd ac yn lladd y gweithredwr pan fydd ar lethr, neu pan fydd cyfarpar yn cael ei lwytho neu ei ddadlwytho oddi ar loris.

Cyfarpar yn dal neu’n rhedeg dros weithredwyr neu fecanics pan nad yw’r brêcs wedi’u gosod yn eu lle, pan fydd y cyfarpar yn cael ei adael mewn gêr, pan nad yw plociau olwynion yn cael eu defnyddio, neu pan nad yw’r cyfarpar a’r offer llywio wedi’u cloi.

Gweithwyr ar droed neu mewn ffos yn cael eu gwasgu gan lwythi cyfarpar sy’n syrthio, bwcedi jac codi baw (backhoe), neu ddarnau eraill sy’n symud.