Uned 105: Amddiffyn iechyd, diogelwch a’r amgylchedd wrth weithio yn y sector adeiladu a’r amgylchedd adeiledig

# Taflen waith 3: Sgwrs blwch offer (tiwtor)

Mae sgyrsiau blwch offer yn hanfodol ar safle adeiladu. Maen nhw’n ffordd hwylus ac effeithiol o gyfleu ac atgyfnerthu’r neges ddiogelwch ar draws y gweithlu ac, o’u defnyddio’n briodol, gallant wella’n sylweddol y broses o ddatblygu diwylliant gweithio diogel.

Nid yw’n costio llawer i weithredu system sgwrs reolaidd am flwch offer – 10-15 munud yr wythnos! Bydd y manteision yn cynnwys mwy o ymwybyddiaeth, gyda’r posibilrwydd o ostwng cyfraddau damweiniau, ac achub bywyd hyd yn oed.

Trafodaeth fer gyda'r staff yw sgwrs blwch offer, ac mae’n sicrhau eu bod yn ymwybodol bod gan bob un ohonynt ddyletswyddau o dan ddeddfwriaeth Iechyd a Diogelwch.

Rhaid i chi gynnal trafodaeth blwch offer am COSHH:

1. Ymchwiliwch i bwyntiau trafod ar y dyletswyddau rydych chi’n meddwl sy’n ofynnol ar gyfer ymwybyddiaeth o COSHH, a chyflwyno’r pwyntiau hynny i’r grŵp.

Mae llawer o sylweddau peryglus yn cael eu defnyddio yn y diwydiant adeiladu. Os byddwch chi’n anwybyddu sylwedd peryglus heddiw, efallai y byddwch chi’n difaru hynny yfory.

**Pwyntiau trafod:**

Rhaid cynnal asesiadau COSHH gyda’r nod o ddileu, cyfnewid a lleihau'r cysylltiad â sylweddau peryglus.

Mae unrhyw sylwedd sydd â label rhybuddio am berygl yn gallu achosi niwed – rhaid asesu’r risgiau cyn ei ddefnyddio.

Rhaid i weithwyr gadw at y cyfarwyddiadau wrth ddefnyddio sylweddau peryglus, gan ddilyn y rhagofalon diogelwch gofynnol, a defnyddio’r cyfarpar diogelu personol sy’n ofynnol fel y bo’n berthnasol.

Rhaid i ddeunyddiau peryglus gael eu storio mewn cynwysyddion addas, gan sicrhau mai dim ond y lefel sydd ei hangen sydd yn y gweithle, a bod caeadau’n cael eu rhoi’n ôl ar y cynwysyddion pan nad ydyn nhw'n cael eu defnyddio.

Darllenwch y labeli ar y cynwysyddion – os nad oes label, peidiwch â’u defnyddio! Rhaid gwybod y rhagofalon a’r mesurau rheoli cywir.

Rhaid osgoi unrhyw gyswllt diangen â sylweddau peryglus.

Rhaid gwybod ble mae’r cyfleusterau cymorth cyntaf ac ymolchi ar y safle.

Golchwch eich dwylo bob amser ar ôl eu defnyddio, a pheidiwch â bwyta, yfed na smygu wrth drin sylweddau peryglus.

Gwnewch yn siŵr bod digon o awyr iach ar gael wrth ddefnyddio sylweddau peryglus. Peidiwch byth â chymysgu sylweddau peryglus oni bai eich bod chi’n gwybod beth rydych chi'n ei wneud.

Peidiwch byth â gadael i weithwyr eraill ddod i gysylltiad â mygdarth, llwch, nwyon nac unrhyw beryglon eraill sy’n gysylltiedig â sylweddau peryglus. Peidiwch â storio sylweddau peryglus ar lefel uwch na’r pen. Rhaid glanhau unrhyw beth sydd wedi gollwng, a gwaredu gwastraff peryglus yn briodol.

OS YW LLWCH, MYGDARTH NEU ANWEDD YN GWNEUD I CHI BESWCH NEU GOLLI’CH GWYNT, NEU’N RHOI CUR PEN I CHI, RHAID I CHI ROI GWYBOD I ORUCHWYLIWR AR UNWAITH.